钦定古今图书集成/明伦汇编/交谊典/第054卷 > 《宴梓州南亭诗序》唐·卢照邻
## 钦定古今图书集成/明伦汇编/交谊典/第054卷 > 《宴梓州南亭诗序》唐·卢照邻

“梓州城池亭者，长史张公听讼之别所也。徒观其岩
嶂重复，川流灌注，云窗绮阁，负绣堞之逶迤；涧户山
楼，带金隍之缭绕：信巴蜀之奇制也。”时凤扆多闲，上
得和平之政；鳀瀛有截，下无交争之人。以公寄切上
僚，故久无州将，连四千石之重任，总十万井之雄班，
职逾剧而道弥高，位逾崇而德弥广。市狱无事，时狎鸟于城隅。邦国不空，旦观渔于濠上。宾阶月上，横联
蜷之桂枝；野院风归，动葳蕤之萱草。则有明珠爱客，
置芳酒于十旬；羽服神交，契仙游于五日。圆潭写镜，
光浮落日之津；杂树开帷，彩缀飞烟之路。藤萝杳蔼，
挂疏阴以送秋；凫雁参差，结流音而将夕。百年之欢
不再，千里之贺何常？下客凄惶，暂停“归辔；高人赏翫，
岂辍斯文。咸请赋诗”，六韵成章云尔。